Ett land, to systemer

Ett land, to systemer (tradisjonell kinesisk:  一國兩制, forenklet kinesisk: 一国两制, pinyin: Yì guó liǎng zhì) er betegnelsen på prinsippet for styring av Folkerepublikken Kinas spesielle administrative regioner, Hongkong og Macao. 

Prinsippet ble foreslått av den kinesiske lederen Dèng Xiǎopíng på 1980-tallet i forbindelse med forhandlingene om tilbakeføringen av den britiske kronkolonien Hongkong til kinesisk styre i 1997, men det gjelder også for den tidligere portugisiske kolonien Macao som ble tilbakeført i 1999. Prinsippet la til grunn at det kun finnes ett Kina, men at de spesielle administrative regionene skulle få beholde sine særegne juridiske, politiske, administrative og økonomiske systemer i 50 år etter tilbakeføringen til Kina. I 1984 undertegnet Storbritannia og Kina en avtale om Hongkong basert på dette prinsippet.

Det kinesiske kommunistpartiet har også foreslått "ett land, to systemer" som ramme for en eventuell gjenforening med Republikken Kina (Taiwan). 

Folkerepublikken Kina har blitt beskyldt for å undergrave prinsippet om "ett land, to systemer" av blant andre Norge, EU, USA og Storbritannia. Storbritannia mener at de nye sikkerhetslovene og valgsystemene som ble innført i Hongkong på begynnelsen av 2020-tallet er brudd på avtalen mellom Kina og Storbritannia fra 1984. 

 Referanser 

Kategori:Folkerepublikken Kinas historie
Kategori:Hongkongs historie
Kategori:Storbritannias kolonihistorie